УФ-м и Президент Путин Владимир и унафэкIэ Къэбэрдей-Балъкъэрым и Iэтащхьэ КIуэкIуэ Юрий хагъэхьащ Урысейм и Къэрал советым и президиумым
КъБР-м и Iэтащхьэ КIуэкIуэ Юрий Урысей Федерацэм и Къэрал советым и президиумым хагъэхьащ. Абы теухуа унафэм Iэ щIидзащ Урысейм и Президент Путин Владимир.
КъБР-м и Iэтащхьэм къыдэкIуэу президиумым хагъэхьащ Урысей Федерацэм и нэгъуэщI субъекту 8-м: Краснодар, Красноярск крайхэм, Севастополь къалэм, Новгород, Владимир, Ульяновскэ, Сахалин, Свердловскэ областхэм я Iэтащхьэхэр.
Къэрал советыр къэралым и Iэтащхьэм къэрал властым и органхэр зэгурыIуэу лэжьэнымрэ зэдэIэпыкъунымрэ хиубыдэ IуэхухэмкIэ и полномочиехэр дигъэкIынымкIэ щIэгъэкъуэн хъун чэнджэщэгъу органщ. Оперативнэ Iуэхухэм елэжьын папщIэ Къэрал советым и президиумыр, абы хэтынухэр къэралым и Iэтащхьэм еубзыху икIи ахэр илъэс ныкъуэ къэс зэ зэрахъуэкI. Президиумыр Къэрал советым иригъэкIуэкIын хуей лэжьыгъэхэм я планыр зэригъэзащIэмрэ абы къищтэ унафэхэмрэ якIэлъоплъ.
КъБР-м и Iэтащхьэмрэ Правительствэмрэ
я пресс-IуэхущIапIэ.
